ສໍານັກວາຕິກັນ ຢືນຢັນ ການຈັບກຸມ ຄົນຮັບໃຊ້ປະຈໍາສັນຕະປາປາ
ນາຍ Paolo Gabriele ​ໄວ 46 ປີ​ ​ຖືກ​ຈັບ​ກຸມ​ໃນ​ວັນ​ພຸດ​ຜ່ານ​ມາ ລຸນຫຼັງ​ມີການ​ພົບ​ເຫັນ​ເອກະ​ສາບ​ລັບຫລາຍ​ສະບັບ ຢູ່​ໃນ​​ເຮືອນ​ຂອງ​ຜູ້ກ່ຽວ.
ສໍານັກວາຕິກັນຢືນຢັນໃນວັນເສົາວານນີ້ວ່າ ຊາຍຄົນຮັບໃຊ້ປະຈໍາສັນຕະປາປາ Benedict ໄດ້ຖືກຈັບກຸມໃນຖານຕ້ອງສົງໄສວ່າ ປ່ອຍຂ່າວ ເອກະສານແລະຈົດໝາຍລັບຈາກທີ່ພັກ ສ່ວນຕົວຂອງສັນຕະປາປາ ທ່ານ Federico Lombardi ໂຄສົກສໍານັກວາຕິກັນ ກ່າວວ່າ ນາຍ Paolo Gabriele ໄວ 46 ປີໄດ້ຖືກຈັບກຸມໃນວັນພຸດຜ່ານມາ ຫຼັງຈາກໄດ້ພົບເຫັນເອກະສານລັບຫລາຍສະບັບ ຢູ່ໃນບ້ານເຮືອນຂອງຜູ້ກ່ຽວ ໃນບໍລິເວນສໍານັກວາຕິກັນ ທີ່ເອີ້ນວ່າ Vatican City ໃນກຸງ ໂຣມນັ້ນ ນາຍ Gabriele ໄດ້ເປັນຄົນຮັບໃຊ້ສ່ວນຕົວຂອງສັນຕະ ປາປາ ມາຕັ້ງແຕ່ປີ 2006 ຊຶ່ງເປັນນຶ່ງໃນພວກຄົນຮັບໃຊ້ບໍ່ເທົ່າໃດຄົນ ປະຈໍາທີ່ພໍານັກຂອງອົງສັນຕະປາປາ ທີ່ຮວມທັງພວກແມ່ຊີແລະເລຂາຈໍານວນບໍ່ເທົ່າໃດຄົນ ຂ່າວນອງນັນທີ່ສື່ມວນຊົນຂະໜານນາມວ່າ “Vatileaks” ແມ່ນພົວພັນກັບການປ່ອຍຂ່າວ ລັບ ໃຫ້ສື່ມວນຊົນອີຕາລີເມື່ອຕົ້ນປີນີ້ ຈາກເອກະສານຈໍານວນນຶ່ງ ທີ່ກ່າວຫາວ່າມີການ ສໍ້ລາດບັງຫຼວງໃນດານການເງິນຂອງສໍານັກວາຕິກັນ ແລະໄດ້ລວມຈຸດໃສ່ການເຄື່ອນໄຫວ ຕ່າງໆຂອງຣາຊາຄະນະ ຫຼື Cardinal Tarcisio Bertone ຊຶ່ງເປັນລັດຖະມົນຕີຕ່າງປະ ເທດ ປະຈໍາສໍານັກວາຕິກັນນັ້ນ ອົງສັນຕະປາປາໄດ້ສັ່ງໃຫ້ທໍາການສືບສວນສອບສວນຫລາຍຄັ້ງກ່ຽວກັບ ການຮົ່ວໄຫຼ ອອກມາຂອງຂ່າວເຫລົ່ານີ້ ຊຶ່ງເປັນທີ່ໜ້າເຊື່ອຖືຫຼາຍຂຶ້ນໃນໄລຍະຫຼາຍມື້ຜ່ານມາ ຫລັງ ຈາກມີການພິມເຜີຍແຜ່ປຶ້ມ His Holiness ກ່ຽວກັບສັນຕະປາປາ ທີ່ຂຽນໂດຍທ່ານ Gianluigi Nuzzi ທີ່ລວມເອົາຈົດໝາຍແລະເອກະສານລັບຫລາຍໆສະບັບ ມາລົງພິມ ທີ່ປື້ມເວົ້າວ່າ ຖືກລັກລອບເອົາອອກມາໂດຍພວກຄົນທີ່ບໍ່ແຈ້ງຊື່ໃຫ້ຊາບ ທີ່ຢາກເປີດເຜີຍ ຄວາມບໍ່ດີຢູ່ໃນສໍານັກວາຕິກັນນັ້ນ